Landbruget blev hårdt ramt af tørken i 2018, og allerede nu er en rekord-tør april ved at give landmændene en dårlig start på sæsonen.

Kontrasterne er enorme. Mens marts har været usandsynligt våd, så har april været knastør. Der er kun faldet 2,5 millimeter regn i en periode, hvor der normalt falder 20,5 millimeter regn ifølge TV2Vejret. Det nordjyske landbrug blev hårdt ramt af tørken i 2018 og allerede nu er en rekord-tør april ved at give en dårlig start på sæsonen. Hos Agri Nord opfordrer man medlemmerne til at starte med kunstvanding langt tidligere end normalt. Den tidlige tørke forbavser Flemming Floor Jensen, der har arbejdet som planteavlskonsulent siden 1997. - I min tid som konsulent er vi tidligst begyndt at vande i slutningen af april. Men nu her opfordre vi faktisk til, at man allerede i år starter vandingsanlæggene op her i midten af april, så det er virkelig tørt, fortæller chefkonsulent i planteavl ved Agri Nord, Flemming Floor Jensen, til TV2 Nord. Tirsdag var han på inspektion i Staun 15 kilometer vest for Nibe, og her var konklusion ikke til at tage fejl af. - Man kan godt se, at det er godt nok rimelig sandet her, siger Flemming Floor Jensen. - Naturligvis så sidder 2018 alt for frisk i erindringen, og vi har da ingen grund til at tro, at det skal gå så galt igen, men derfor så kigger man da alligevel lige lidt på vejrudsigten, fortæller landmand i Staun, Kjeld Sondrup, til TV2 Nord. Rapsmarkerne er ikke langt fra at blomstre, og nedbør er nødvendigt for at gødningen bliver ordentligt optaget. Hvis tørken fortsætter, så vil der kun komme få blomster, siger Kjeld Sondrup, som frygter sidste års tørke. Der mangler nogle steder i Nordjylland helt op til 72 milimeter regn Hård nattefrost har gjort det ekstra hårdt for afgrøderne at måtte undvære vand.